**НАЈПОВОЉНИЈИ АГРОЕКОЛОШКИ УСЛОВИ ЗА ГАЈЕЊЕ ДУЊЕ**

Пре подизања засада дуње треба утврдити да ли су климатски и земљишни услови адекватни за гајење ове воћне врсте.

Највише јој одговарају добро осунчана места а обзиром да је биљка топлијих ареала треба нагласити да је осетљивија на ниске зимске температуре од других јабучастих врста (јабука, крушка), али је због каснијег кретања вегетације отпорна на касне пролећне мразеве. Имајући у виду климатске промене треба знати да су потребе дуње за водом велике. У супротном, имаћемо неравномерно сазревање, ситније плодове, лошије диференцирање цветних пупољака за наредну годину, а посебно изражена манифестација је повећано присуство камених ћелија.

Што се земљишних услова тиче одговарају јој дубља земљишта са израженим пропусним слојем где је однос глине и песка приближно исти. Не подноси кречна земљишта због осетљивости на хлорозу, односно најбоља су она благо киселе реакције.

Не би требало подизати засаде дуње преко 500 метара надморске висине и при томе обавезно бирати јужне и југоисточне експозиције са благим нагибом терена. Најповољнији правац пружања редова је север-југ.

Велимир Станојевић дипл инг

ПССС Чачак